b'\n_START_ARTICLE_\nU\xc4\x8dinek tal\n_START_PARAGRAPH_\nTalni efekt (angl. Ground Effect) je pojav v aerodinamiki, ki opisuje pove\xc4\x8danje sile vzgona in zmanj\xc5\xa1anje sile zra\xc4\x8dnega upora letalskega krila, ko letalo leti blizu povr\xc5\xa1ine. V praksi se talni efekt pojavlja na razdalji od tal do vi\xc5\xa1ine, enaki razponu kril. _NEWLINE_Psledica talnega efekta je podalj\xc5\xa1anje pristajalne razdalje, po drugi strani pa letenje v obmo\xc4\x8dju talnega efekta izbolj\xc5\xa1a zmogljivost letala pri nizkem letu (npr. ob vzletu).\n_START_SECTION_\nDelovanje talnega efekta\n_START_PARAGRAPH_\nPri nastanku vzgona na letalskem krilu kon\xc4\x8dne razpetine pride na koncu kril do izena\xc4\x8devanja tlakov, to pa povzro\xc4\x8di nastanek vrtincev, ki se \xc5\xa1irijo od konic kril v nasprotni smeri leta. Posledica teh vrtincev je t.i. inducirani upor, na ra\xc4\x8dun katerega se sila vzgona na krilu zmanj\xc5\xa1a. Bli\xc5\xbeina tal deluje kot ovira, ki prekine vrtince, zaradi \xc4\x8desar se inducirani upor zmanj\xc5\xa1a, skupna sila vzgona krila pa se pove\xc4\x8da. Z zmanj\xc5\xa1evanjem vi\xc5\xa1ine nad tlemi se talni efekt pove\xc4\x8duje._NEWLINE_V manj\xc5\xa1i meri k pove\xc4\x8danju sile vzgona prispeva tudi zra\xc4\x8dni tok za krilom, ki je usmerjen navzdol in zaradi reakcije (glej zakon o vzajemnem u\xc4\x8dinku) ustvarja navzgor usmerjeno silo._NEWLINE_Talni efekt je bolj izrazit pri nizkokrilnih letalih, saj so tam krila name\xc5\xa1\xc4\x8dena bli\xc5\xbeje tal. Zaradi talnega efekta je potrebni vpadni kot ni\xc5\xbeji, zaradi \xc4\x8desar nizkokrilna letala ob pristanku zahtevajo bistveno manj\xc5\xa1i dvig nosu letala.'